[pic] | ЕВРОПЕЙСКА КОМИСИЯ |

Брюксел, 17.3.2010

COM(2010)89 окончателен

2010/0053 (NLE)

Предложение за

РЕШЕНИЕ НА СЪВЕТА

за позицията, която Европейският съюз следва да приеме в рамките на Съвета на министрите АКТБ—ЕО относно присъединяването на Република Южна Африка към измененото Споразумение за партньорство АКТБ—ЕО

(представено от Комисията)

ОБЯСНИТЕЛЕН МЕМОРАНДУМ

Отношенията между ЕС и Южна Африка се основават на Споразумението за търговия, развитие и сътрудничество между Европейската общност и нейните държави-членки, от една страна, и Република Южна Африка, от друга страна, подписано в Претория на 11 октомври 1999 г. и влязло в сила на 1 май 2004 г.

Южна Африка е същевременно държава—страна по Споразумението за партньорство между членовете на групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону (Бенин) на 23 юни 2000 г., (наричано по-долу „Споразумението АКТБ—ЕО“). Членството на Южна Африка в Споразумението зависи от изискванията, изложени в Протокол 3 от него.

Заедно с други страни от АКТБ Южна Африка подписа на 25 юни 2005 г. в Люксембург Споразумението АКТБ—ЕО за изменение на Споразумението за партньорство (наричано по-нататък „изменено Споразумение за партньорство АКТБ—ЕО“).

В съответствие с член 93, параграф 3, измененото Споразумение за партньорство АКТБ—ЕО влезе в сила на 1 юли 2008 г., след ратифицирането на изменения текст от страна на ЕС и нейните държави-членки и две трети от държавите от АКТБ. Член 93, параграф 4 от Споразумението предвижда, че държава от АКТБ, подписала Споразумението, която не е приключила процедурата по ратификация до датата на влизането му в сила, може да направи това само в рамките на 12 месеца след тази дата. След изтичането на този срок държавата, подписала Споразумението, трябва да следва процедурата за присъединяване, предвидена в член 94.

Поради административно забавяне и поради обновяването на състава на парламента на Южна Африка след изборите на 22 април 2009 г. Южна Африка пропусна срока за ратификация, който беше до 30 юни 2009 г.

В писмо от 29 юли 2009 г., адресирано до шведското председателство на Съвета на ЕС, новият министър на външните работи на Южна Африка г-жа Maite Nkoana-Mashabane информира ЕС, че Южна Африка възнамерява да се присъедини към измененото Споразумение за партньорство АКТБ—ЕО съгласно условията в член 94 от него, както и че конституционно изискваният за това процес е започнал.

След одобрението през ноември 2009 г. на акта за присъединяване от двете камари на парламента на Южна Африка, на 23 ноември 2009 г. държавата подаде официално искане за присъединяване към измененото Споразумение за партньорство АКТБ—ЕО.

Следователно е уместно да се формулира положителната позиция, която Европейският съюз следва да приеме по това искане, като позицията следва да бъде изразена в контекста на официално решение на Съвместния съвет на министрите АКТБ — ЕО за одобряване на присъединяването.

В съответствие с член 218, параграф 10 от ДФЕС Европейският парламент ще бъде информиран за това предложение за решение на Съвета АКТБ—ЕО.

Поради това Комисията предлага на Съвета да одобри приложеното решение.

2010/0053 (NLE)

Предложение за

РЕШЕНИЕ НА СЪВЕТА

за позицията, която Европейският съюз следва да приеме в рамките на Съвета на министрите АКТБ—ЕО относно присъединяването на Република Южна Африка към измененото Споразумение за партньорство АКТБ—ЕО

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 217 във връзка с член 218, параграф 9 от него,

като има предвид, че

1. В съответствие с член 93, параграф 3 от измененото Споразумение АКТБ—ЕО то влезе в сила на 1 юли 2008 г.

2. Южна Африка подписа Споразумението на 25 юни 2005 г., но не депозира инструмент за ратифициране преди изтичане на крайния срок на 30 юни 2009 г. съгласно разпоредбите в член 93, параграф 4.

3. В член 94 от измененото Споразумение АКТБ—ЕО се предвижда, че всяко искане за присъединяване на държава следва да бъде представено пред Съвета на министрите АКТБ — ЕО и одобрено от него.

4. Южна Африка представи искане за присъединяване към Споразумението АКТБ—ЕО на 23 ноември 2009 г.

5. Уместно е да се установи позиция относно това искане за присъединяване, която да бъде приета от името на Съюза от Съвместния съвет на министрите АКТБ—ЕО.

РЕШИ КАКТО СЛЕДВА:

Член единствен

Позицията на Европейския съюз в рамките на Съвета на министрите АКТБ—ЕО относно присъединяването на Република Южна Африка към измененото Споразумение за партньорство АКТБ—ЕО е това присъединяване да бъде одобрено съгласно разпоредбите в приложения проект на решение.

Официални промени в проекта на решение на Съвета на министрите АКТБ—ЕО могат да се съгласуват, без да е необходимо да се изменя приложението към настоящото решение.

Адресати на настоящото решение са представителите на Европейския съюз в Съвместния съвет на министрите АКТБ—ЕО.

Съставено в Брюксел на […] година.

За Съвета

Председател

ПРИЛОЖЕНИЕ

Проект на

Решение на Съвета на министрите АКТБ-ЕО относно присъединяването на Република Южна Африка към измененото Споразумение за партньорство АКТБ—ЕО

СъветЪТ на министрите АКТБ — ЕО,

като взе предвид Споразумението за партньорство между членовете на групата страни от Африка, Карибите и Тихоокеанския басейн (наричани по-нататък „АКТБ“), от една страна, и Европейската общност и нейните държави-членки, от друга страна, подписано в Котону (Бенин) на 23 юни 2000 г. и изменено в Люксембург (Великото херцогство Люксембург) на 25 юни 2005 г. (наричано по-нататък „Споразумение за партньорство АКТБ — ЕО“)[1] и по-специално член 94, параграф 1 от него,

като има предвид, че

6. В съответствие с член 93, параграф 3 от измененото Споразумение АКТБ — ЕО, то влезе в сила на 1 юли 2008 г.

7. Южна Африка подписа измененото Споразумение АКТБ — ЕО на 25 юни 2005 г., но не депозира инструмент за ратифициране преди изтичане на крайния срок на 30 юни 2009 г. съгласно разпоредбите в член 93, параграф 4.

8. В член 94 от измененото Споразумение АКТБ — ЕО се предвижда, че всяко искане за присъединяване на държава следва да бъде представено пред Съвета на министрите АКТБ — ЕО и одобрено от него.

9. Южна Африка представи искане за присъединяване към Споразумението АКТБ — ЕО на 23 ноември 2009 г.

10. Съгласно своя процедурен правилник Съветът на министрите АКТБ — ЕО, създаден съгласно Споразумението, може да одобри искането за членство чрез писмена процедура.

РЕШИ:

Член 1 Одобряване на искането за присъединяване

С настоящото се одобрява исскането на Република Южна Африка да се присъедини към Споразумението за партньорство между членовете на групата страни от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону, Бенин, на 23 юни 2000 г. и изменено в Люксембург (Великото херцогство Люксембург) на 25 юни 2005 г.

Член 2 Влизане в сила

Настоящото решение влиза в сила в деня след приемането му.

Съставено в Брюксел на […] година.

За Съвета на министрите АКТБ—ЕО

Председател

[1] ОВ L 209, 11.8.2005 г.; ОВ L 287 от 28.10.2005 г.